b'\n_START_ARTICLE_\nLehtolitukka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLehtolitukka on yksi- tai kaksivuotinen kasvi ja kasvaa 20\xe2\x80\x9360 cm korkeaksi. Sen varsi on kalju ja s\xc3\xa4rmik\xc3\xa4s. Maata vasten olevan tyviruusukkeen lehdet kuihtuvat nopeasti. Lehtolitukan parilehdykk\xc3\xa4iset varsilehdet ovat korvakkeelliset ja lehdyk\xc3\xa4t kapeita ja hampaisia tai liuskaisia. Varsilehti\xc3\xa4 on 4\xe2\x80\x9320. Kasvi kukkii Suomessa kes\xc3\xa4-hein\xc3\xa4kuussa pienin valkoisin kukin ja on itsep\xc3\xb6lytteinen. Ter\xc3\xa4lehdet ovat 2\xe2\x80\x934 mm pitki\xc3\xa4, 0,6-1,2 mm leveit\xc3\xa4, soikeat, hieman verholehti\xc3\xa4 pitempi\xc3\xa4, valkoisia. Heteit\xc3\xa4 on 6. Kukkien kuihduttua kasvavat p\xc3\xb6tk\xc3\xb6m\xc3\xa4iset hedelm\xc3\xa4t eli lidut.Lidut ovat 20\xe2\x80\x9330 mm pitki\xc3\xa4, litteit\xc3\xa4, tasapaksuja, melkein per\xc3\xa4ns\xc3\xa4 suuntaisia. Lituper\xc3\xa4t ovat n. \xc2\xbc lidusta, yl\xc3\xa4viistoja. Kyps\xc3\xa4t lidut avautuvat r\xc3\xa4j\xc3\xa4hdysm\xc3\xa4isesti kosketuksesta. Siemenet ruskeita, pitk\xc3\xa4nomaisia, 1,1-1,5 x 0,8-1 mm.\n_START_SECTION_\nLevinneisyys\n_START_PARAGRAPH_\nLehtolitukkaa kasvaa Pohjois-Espanjasta ja Britteinsaarilta Keski-Euroopan kautta Keski-Ven\xc3\xa4j\xc3\xa4lle. Lajia tavataan laajasti my\xc3\xb6s Aasiassa Japaniin saakka sek\xc3\xa4 Siperiassa. Pohjois-Amerikassa se on harvinainen tulokaslaji. Pohjoismaissa lehtolitukka kasvaa levinneisyysalueensa pohjoisrajoilla. Suomessa lehtolitukkaa on tavattu vain Varsinais-Suomesta Houtskarista ja Karjalohjalta. Laji l\xc3\xb6ydettiin Suomesta vasta vuonna 1987.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLehtolitukka kasvaa reheviss\xc3\xa4, tuoreissa metsiss\xc3\xa4, lehdoissa ja rantapensaikoissa jotka ovat pienilmastoltaan kosteana s\xc3\xa4ilyvi\xc3\xa4 paikkoja. Suomen esiintym\xc3\xa4t sijaitsevat kaikki saarissa tai luodoilla.'